Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 556/13/6601	Banská Bystrica, 29.10.2014
EEČ : 2-45-308-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako daňový subjekt XXXXX nezaplatil daň z príjmov fyzickej osoby za obdobie roku 2009 s lehotou splatnosti do 31.03.2010 čím spôsobil škodu štátnemu rozpočtu vo výške 95,58,- €

lebo nie je tento skutok trestným činom a nie je dôvod na postúpenie veci

Odôvodnenie:
Dňa 08.11.2013 bolo podľa § 199 ods. 1 Tr. poriadku začaté trestné stíhanie vo veci prečinu Nezaplatenie dane a poistného podľa § 278 ods. 1 Tr. zákona a dňa 31.03.2014 podľa § 206 ods. 1 Tr. poriadku vznesené obvinenie osobe XXXXX pre prečin Nezaplatenie dane a poistného podľa § 278 ods. 1 Tr. zákona, na tom skutkovom základe, že XXXXX ako daňový subjekt XXXXX   daň z príjmov fyzickej osoby za obdobie roku 2009 s lehotou splatnosti do 31.03.2010 vo výške 95,58,- €, za obdobie roku 2011 s lehotou splatnosti do 02.04.2012 vo výške 7.453,51,- € a za obdobie roku 2012 s lehotou splatnosti do 02.04.2013 vo výške 14.481,71,- €, čím uvedeným konaním spôsobil celkovú škodu vo výške 22.030,80,- €.

V priebehu skráteného vyšetrovania bol k veci v postavení svedka-poškodeného vypočutý XXXXX - poverený zastupovaním Daňového úradu Banská Bystrica, svedkovia XXXXX - poverená zastupovaním Daňového úradu XXXXX, svedok XXXXX, ktorý bol taktiež neskôr vypočutý ako obvinený, ako aj znalec XXXXX. 

Taktiež boli do vyšetrovacieho spisu zabezpečené listinné podklady na účely vypracovania znaleckého posudku číslo 7/2014, ktorý bol vypracovaný znalcom z odboru Ekonómia a manažment, XXXXX. 

Následne bola vec prekvalifokovaná na tri samostatné trestné činy, jeden spáchaný dňa 02.04.2012 a druhý dňa 02.04.2013 a tretí skutok zo dňa 31.03.2010, ktorý vzhľadom na výšku škody nie je trestným činom.

Podľa § 278 ods. 1 Tr. zákona sa prečinu Nezaplatenie dane a poistného dopustí ten kto vo väčšom rozsahu nezaplatí splatnú daň. 

Podľa § 125 ods. 1 Tr. zákona sa škodou malou rozumie škoda prevyšujúca sumu 266 eur. Škodou väčšou sa rozumie suma dosahujúca najme¬nej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosa¬hujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.

Podľa § 215 ods. 1 písm. b/ Tr. poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci. 
S poukazom na vyššie uvedené skutočnosti je nepochybné, že v danej veci v časti týkajúcej sa spáchania prečinu Nezaplatenie dane a poistného podľa § 278 ods. 1 Tr. zákona zo dňa 31.03.2010, ktorého sa mal obvinený XXXXX dopustiť nebola naplnená objektívna stránka skutkovej podstaty prečinu Nezaplatenie dane a poistného podľa § 278 ods. 1 Tr. zákona z dôvodu absencie výšky spôsobenej škody, ktorá v tomto prípade predstavuje sumu 95,58,- €. 

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor